 गलाइयै रमेश फ्ही उट्‌ठी होआ।  लीलो दे आप-रमें गै अत्थरूं ए ते औने आह्‌ले खतरे दी कल्पना करियै नुहाड़ा मन कंबी पेआ।  उन्न जाच्ची लेआ जे हुन बब्बै-पुत्तरै बश्कार हत्थ-पलासी होने आह्‌ली ऐ।  लीलो अग्गें बधी पर नुहाड़े उत्थें पुज्जने तगर रमेश सूरजै ई लफ्फड़ गूरी बैठे दा हा पर की जे सूरज पैह्‌लें गै सोह्‌गा हा सै उन्न बब्बै दी ब्हूंगड़ी फड़ियै अपना बचाऽ करी लेआ।  इस शा पैह्‌लें जे सूरज किश बोलदा लीलो नै उसी कलावा मारी लेआ ते बोल्ली, ‘त्रट्‌टनुआं, केह् करा नां।  लौंठेआ, बब्ब ऐ तेरा। ’ ‘में ते किश नीं कीता।  छड़ी चंड बचाई ऐ।  तुंदे आंगर मेरे च बर्दाश्त दा माद नीं ऐ ते फ्ही बब्बै ई बी रिश्ते दा पता होना चाहिदा। ’ दस्सो, बगैर कसूरै अऊं कियां मार खां।  कसूर होऐ तां भाएं कोई सौ छित्तर मारै ते इक्क गिनै।  अपनी इज्जत अपनै हत्थ हुंदी ऐ ?  मती सिंग मित्ती खरी थोड़ी हुंदी।  लोकें अग्गें असें किन्ने पड़दे पाने न। ’ सूरजै ई रोह् चढ़ी गेदा हा।  ‘चुप्प कर, एह् बड्डे न।  असें इंदै अग्गें नीं बोलनां’ लीलो नै समझाया तां गरजियै रमेश बोल्लेआ, ‘रौह्‌न दे एह् पेखनें।  एह् सारी अग्ग तुद्‌दे लाई दी ऐ।  एह् सारी सिक्ख-मत्त तेरी गै दित्ती दी ऐ।  अज्ज तूं बब्बै-पुत्तरै ई लड़ान लगी पेई ऐं।  मातरेआं दा कम्म गै डंग लाना ऐ, इ’यां लग्गै जां ऊ’आं।  घरै ई नरक बनाई ओड़े दा ऐ, म्हासती कुसै मुल्खै दी। ’ ‘बस्स।  हुन होर किश नीं बोल्लेओ।  बस्स बड़ा होइया’ गलाइयै सूरज माऊ दे कलावे चा छुड़कनें दा जत्न करन लगा पर त्राही दी लीलो नैं उसी होर कस्सी लेआ ते आक्खन लगी, ‘तृई मेरी संघद ऐ।  तूं मेरा स खाएं जे होर किश बोल्लें।  सबर करना सिक्ख। 